दाङ क्रिकेट लिग फागुन २६ देखि
प्रदेशकै सर्वाधिक पुरस्कार राशिको दाङ क्रिकेट लिग (डीसीएल २) को दोस्रो संस्करण हुन भएको छ । क्रिकेटलाई व्यावसायिक बनाउने लक्ष्यसाथ जिल्ला क्रिकेट संघ दाङले फागुन २६ देखि घोराहीमा लिग आयोजना गर्दै छ ।
दाङ — प्रदेशकै सर्वाधिक पुरस्कार राशिको दाङ क्रिकेट लिग (डीसीएल २) को दोस्रो संस्करण हुन भएको छ । क्रिकेटलाई व्यावसायिक बनाउने लक्ष्यसाथ जिल्ला क्रिकेट संघ दाङले फागुन २६ देखि घोराहीमा लिग आयोजना गर्दै छ ।दाङ क्रिकेट लिग लुम्बिनी प्रदेशकै ठूलो राशिको फ्रेन्चाइज लिग रहेको संघका अध्यक्ष प्रदीप मजगैयाले बताए । प्रतियोगितामा खेल्ने टिमले अक्सनमार्फत खेलाडी खरिद गर्नुपर्ने व्यवस्था गरिएको छ । लिगमा देशभरका एक सय बढी खेलाडीलाई म्याच फीसहित खेल्ने अवसर प्रदान गरिने उनले बताए ।प्रतियोगिताका लागि प्रत्येक टिमले ५ जनासम्म राष्ट्रिय तथा अन्तराष्ट्रिय खेलाडीसहित दाङ जिल्लाका यू–१६ का २, यू–१९ का २ र सिनियर ५ सहित १४ खेलाडीको टिम बनाउनुपर्ने व्यवस्था गरिएको छ । त्यसमा १२ खेलाडी अक्सनमार्फत छनोट हुनेछन् भने राष्ट्रिय तथा अन्तर्राष्ट्रिय खेल खेलिसकेका एक/एक मार्की र टिम कप्तानका रूपमा टिम मालिकहरूले अधिकतम मूल्यमा आफैं छनोट गर्न पाउने व्यवस्था गरिएको संघका सचिव सन्जु केसीले बताए ।टिम मालिकलाई खेलाडी खरिदका लागि न्यूनतम १ लाख ९४ हजारदेखि अधिकतम २ लाख ५० हजारसम्म खर्च गर्नसक्ने व्यवस्था गरिएको संयोजक केसीले बताए । लिगका विजेताले २ लाख ५० हजार र उपविजेताले १ लाख रुपैयाँ प्राप्त गर्नेछन् । सर्वाधिक रनकर्ता, विकेटकर्ता र इमर्जिङ खेलाडीले १०–१० हजार, म्यान अफ द सिरिजले १५ हजार, हरेक खेलका प्लेयर अफ द म्याचले ५ हजार पाउने प्रतियोगिता निर्देशक विशेष अधिकारीले जानकारी गराए ।अघिल्लो संस्करणमा प्रत्येक टिममा दाङका १६ वर्षमुनिका २, १९ वर्षमुनिका २ र सिनियर खेलाडीको हकमा कप्तानसहित ६ जना रहने व्यवस्था गरिएको थियो । लुम्बिनी प्रदेशबाट राष्ट्रिय तथा अन्तर्राष्ट्रिय खेलाडी २ र नेपालभरबाट राष्ट्रिय तथा अन्तराष्ट्रिय खेलाडी २ गरी १४ खेलाडीको टिम बनाइएको थियो । हरेक टिमका खरिद गर्दा न्युनतम ८४ हजारदेखि अधिकतम १ लाख ४८ हजार रुपैयाँ खर्च गर्न सक्ने सीमा तोकिएको भए पनि अहिले यसको दायरा बढाइएको छ । लिगमा साबिककै घोराही टाइगर्स, दंगाली लायन्स, तुलसीपुर रोयल्स, पुरन्धारा च्यालेन्जर्स र देउखुरी वारियर्स गरी पाँच फ्रेन्चाइज टिम सहभागी हुनेछन् । पहिलो संस्करणको दाङ क्रिकेट लिगको उपाधि घोराही टाइगर्सले जितेको थियो ।